Folketing
1998-11-05

Dette forslag er mere aktuelt end nogen sinde. Så sent som søndag aften blev problemerne i Horsens Statsfængsel med de stærkere fangers vold og tyranni mod fængselspersonale og de øvrige indsatte udførligt omtalt i nyhedsudsendelserne i tv. Jeg vil allerede her slå fast, at i CD finder vi sådanne forhold fuldstændig uacceptable. Det er nu alvorligt på tide, at man én gang for alle får sat en effektiv stopper for disse forhold. I CD går vi ind for, at afsoning sker under forhold, der tager hensyn til det enkelte individ. De indsatte har rettigheder såvel som pligter i fuld overensstemmelse med, hvad der gælder i alle livets øvrige forhold. Beskyttelse af rettigheder behøver dog ikke at være en undskyldning for, at ganske få blandt de indsatte får lejlighed til at sætte dagsordenen for de mange, herunder også fængselspersonalet. Som jeg tidligere har påpeget, er Horsens Statsfængsel et godt eksempel herpå. Her har en gruppe såkaldt stærke fanger bl.a. som følge af manglende ressourcer kunnet tage medindsatte og fængselspersonale som gidsler i et spil om at hævde sig i fængslet.